今朝恢復快跳 覺得浪漫勇士試成點？
2024年05月06日 14:08
東網電視
更多新聞短片
「浪漫勇士」今朝由助手出大圈快跳兩段。
嚟緊呢段時間日本就有一連串一級賽上演，不過香港馬迷最關注應該係下個月2號舉行嘅1600米G1日本安田紀念賽，事關兩匹香港G1盟主「浪漫勇士」及「遨遊氣泡」都報咗名參戰，希望成為繼「靚蝦王」、「牛精福星」後，另一匹可以揚威呢場一級賽嘅香港佳駟，其中「遨遊氣泡」已決定交由潘頓執韁遠征東瀛，而「浪漫勇士」練馬師沈集成早前透露要等到今個禮拜五就有最後決定，現時對遠征都係抱樂觀態度。
不過，沈集成多番強調，今次遠征安田紀念賽與否，最重要係睇「浪漫勇士」嘅復原情況係點，事關啱啱贏嗰場女皇盃真係耗力唔少，而喺今朝成哥終於安排此匹準馬王復課後首次快跳，由助手劉家泰策騎出大圈慢跳兩段，睇落姿態都算輕鬆，相信只要未來幾天冇咩特別問題，「浪漫勇士」遠征機會依然相當大。